PPP Mozambique June 2016 Hungary

Manapság sok szó esik evangélikus gyülekezeteink fogyásáról, elöregedéséről, a keresztyénüldözés szörnyűségeiről, és ezt ki-ki saját hite, vérmérséklete vagy éppen érzelmei szerint reagálja le. Szörnyülködünk, félünk, kétségbe esünk, imádkozunk, beszélünk róla, csüggedünk, mondogatjuk, hogy fogyunk, fogyunk, gyengülünk, mi lesz, ha mi már nem leszünk. Dehát gondoljunk csak bele: Nem Isten hatalmát kérdőjelezzük meg aggódásunkkal? Természetesen, a féltő, gondoskodó, tevékeny szeretetre nagy szükség van és egyidejűleg arra is, hogy mindannyian végezzük el a saját helyünkön azt a feladatot, amit Urunk ránk bíz, ami a mi kis fogaskerék-életünk küldetése! Ne másra várjunk, ne a partvonalról kiabáljunk befelé a pályára, hogy ezt így, vagy úgy kellene csinálni, mert ugyebár az, ahogy csinálják éppen nem jó! Végezzük a ránk bízott feladatot csendesen, hűségesen, és bízzunk abban, hogy Isten elég hatalmas ahhoz, hogy megtartsa egyházát, megvédje az övéit és győzedelmeskedjen! Mai, forrongó világunkat talán sokszor rémisztőnek találjuk, de egy dolgot tudnunk kell: ma is Isten az úr! Bár tombol és ordít, de nem kerekedett fölé a sátán, és mi győzedelmes Urunk csapatában játszunk!

**01)** Mai előadásom címe kissé eltér a fent vázolt hangulattól: **Mozambik növekvő gyülekezetei.** Itt most egy örömteli, hálaadásra késztető folyamatról számolok be, amely remélem üdítőleg fog mindenkire hatni.

**02)** Mozambik Afrika dél-keleti partján fekszik, 24 millió lakosú ország – tehát lakossága kb. 2 és félszerese hazánknak. A portugál gyarmatosítóktól 1975-ben vált függetlenné, de a függetlenség örömét és lehetőségeit nagyon hamar polgárháború váltotta fel, amely 1977 és 1992 között romokba döntött mindent. Erről a polgárháborúról nekünk személyes emlékeink is vannak. 1988 és 90 között Zimbabwe Mutare nevű városában éltünk, ami nagyon közel van a Mozambiki határhoz. A határtól pedig mindössze két órányi autóútra van a Beira nevű nagyváros és az óceánpart is, ahová a háború miatt soha nem tudtunk eljutni. A vidék tele volt – és van mai napig is – aknákkal. Akkoriban egy vízmérnök kollégám azonban eléggé vakmerő módon ott dolgozott Mozambikban és a figyelmeztetések ellenére a polgárháború kitörése után is ott maradt. Sajnos egy aknára rálépett és mindkét lábát elveszítette.

03) Visszatérve a jelenre, ma Mozambik államformája köztársaság. Az egyedüli hivatalos nyelv a portugál, amelyet a lakosságnak kb. fele beszél. A másik fele csak a hagyományos törzsi nyelveket beszéli. Az Evangélikus Misszió az ország középső területein, Sofala megyében, a Zambézi folyó partján kezdte el szolgálatát.

04) Ennek alapítója, és vezetője Carlos Walter Winterle lelkész, aki Kenyában szolgált négy éven át, azidő alatt, amíg mi is ott éltünk. Walter lelkész és felesége Brazíliából érkeztek Kenyába, és nagyon jó, személyes barátság is szövődött köztünk. Most ő Dél-Afrikában, Fokvárosban egy fehér gyülekezet lelkésze. Ezt az előadást valójában ő állította össze kérésemre a Missziói Konferencia számára, és én lefordítottam angolról. A gördülékenység érdekében az ő nevében, egyes szám első személyben fogok beszélni. Mivel a helyszínek, a tájak, a házak és az emberek mind-mind olyanok, amelyek között én magam is éltem és szolgáltam csaknem 18 éven át, otthon érzem magam, amikor ezeket a képeket mutatom, s remélem, hitelesen tudom továbbadni ezt a történetet.

És akkor most halljuk és lássuk, mit ír Walter lelkész: Számos megható pillanatnak voltunk már részesei, itt most az elején szeretnék egyet megosztani veletek: mivel tudatában vagyok, milyen jelentős szerepet játszanak a gonosz szellemek az afrikai tradicionális vallásokban, az egyik istentiszteleten a keresztelésre várakozók csoportjának feltettem a kérdést hogy „Megtagadod-e a gonoszt, annak minden munkáját és minden mesterkedését?” – és hozzátettem: „Megtagadod-e a kapcsolatot az összes gonosz lélekkel?” – a keresztelendők együtt válaszolták: „IGEN”. Ekkor egyikük, egy idős hölgy hangosan felkiáltott: „SOHA! SOHA! SOHA TÖBBÉ NINCS KÖZÜNK HOZZÁJUK!”

5) Itt Beirát, Mozambik második legnagyobb városát látjuk. Dél-Afrikából ide repülök, majd…

6) … kocsival 500 km, egy 9 órás utazás vár ránk, szörnyű állapotú utakon …

7) … és végre elérjük Vila de Sena-t.

8) A legtöbb ember kunyhóban él, kora reggel mindenhonnan az hallatszik, ahogy az asszonyok törik a kukoricát mozsaraikban

9) Nincsenek üzletközpontok, a falu utcáin folyik a kereskedés. A lelkészek nem kapnak fizetést, az offertóriumból befolyó összeg elhanyagolható. Ennek ellenére boldogok, hogy Isten szolgálatában állhatnak. Ételüket kis kertjükben termelik meg, ettől függ családjuk élete. Amit termelnek, azt eszik: kukorica, rizs, bab, szorgum, stb. Tavaly óta Mozambikban óriási aszály pusztít.

10) Mozambikban az evangélikus egyházat 2006-ban alapították, amikor Joseph Kembo Alfazema - aki a polgárháború szörnyűségei elől Kanadába menekült – hazajött, hogy meglátogassa édesanyját, és hogy felmérje a misszió lehetőségeit hazájában. Épp akkor végzett a Kanadai Evangélikus teológián, mint lelkész.

11) 2007-ben egy konferencián vettem részt Mozambikban, ott ismertük meg egymást. Alfameza lelkész arra kért, hogy segítsünk nekik helyi lelkészeket képezni, mert az egyház szépen növekszik. Ekkor ajánlottam fel neki az úgynevezett TEP (Theological Education Program) programot, ami a Teológiai Oktató Program angol megfelelőjének rövidítése. Ezt a programot a Brazil Evangélikus Egyház Konkordia Szemináriuma használja. Mivel Braziliában és Mozambikban egyaránt portugál a hivatalos nyelv, nem volt akadálya az átvételnek.

12) Az oktatást 2010-ben, évi három hetes kuzusokkal kezdtük el. A 8 hallgató közben havonta találkozott, hogy megbeszéljék és átismételjék, amit otthon megtanultak.

13) Kezdetben Alfazema lelkész vezette és segítette őket, de aztán sajnos beteg lett, és 2011 szeptemberében visszament Kanadába kezelésre. A 8 teológus hallgató azonban nem veszítette el a kedvét akkor sem, amikor magukra maradtak. Sőt, érezték a helyzet felelősségét, még keményebben dolgoztak, pásztorolták a megalakult gyülekezeteket, és tovább bővítették az egyházat.

14) 2013 óta a brazil André Plamer lelkész is segít nekem a TEP tanfolyamok tartásában.

15) Tavaly, 2015-ben új TEP csoportot indítottunk 20 hallgatóval

16) A legtöbb gyülekezet egy fa alatt tartja istentiszteletét,

17) de néhol kis kunyhóban gyűlnek össze.

18) Ezek a kunyhók nagyon kellemesek a száraz évszak idején, de amikor megérkezik az esős évszak, már nem lehet istentiszteletet tartani. Sürgősen szükség lenne tégla épületekre!

19) Harsány éneklésüket mindig táncolás és tapsolás kíséri. Boldogság látni, ahogy Istent dicsérik! Ez a mentalitás kultúrájuk része.

20) Csupán 6 téglából épült templomuk van. Ezeket kanadai és brazíliai segítséggel építették. A téglát saját maguk, kézzel vetették, majd kiégették.

21) A templomok némelyikéhez ilyen út vezet…

22) Alfazema lelkész közösségi házakat is létrehozott, amelyben néhány falu esetében kis orvosi rendelő is van. Ezek mára függetlenedtek az egyháztól, és civil szervezetek tartják fenn őket.

23) Kerékpár- vontatta mentőautó.

24) Az egyik lelkész - João luis Nota – családjával a háza előtt.

25) Mivel a Mozambiki Evangélikus egyháznak 2015 augusztusa előtt nem volt felszentelt lelkésze, a keresztelés és úrvacsora osztás elvégzésével mindig meg kellett várniuk, amíg Brazíliából érkezett vendéglelkész hozzájuk.

26) 2012 és 2015 között összesen 1,045 felnőttet és gyermeket kereszteltünk meg.

27) Ahhoz, hogy ezen a 3 km hosszú gyalogos hídon átkelj a zambézi folyón ….

28) … kerékpárt kell bérelni. Számos gyülekezet a folyó másik oldalán lakik.

29) Aztán ahhoz, hogy a folyóparton továbbmenve elérjük a gyülekezeteket, autót bérelünk.

30) 2015 augusztus: az első 8 lelkész szentelésére számos magas rangú vendég érkezett Brazíliából és Dél-Afrikából.

31) Rendkívül fontos állomás volt, amikor 2015-ben a helyi nyelven – a Chisena nyelven – kiadtuk Luther Márton kiskátéját. Annak ellenére, hogy Mozambikban a hivatalos nyelv a portugál (ez az, amiért Brazília, ahol szintén portugálul beszélnek, kulcs szerepet játszik ebben a projektben), az egyszerű emberek nem beszélnek portugálul, csak a saját törzsi nyelvükön. A teológiai oktatás portugálul zajlik, mert a hallgatók jártak iskolába, és ott megtanulták azt. De a külföldi lelkészek prédikációit tolmácsolni kell.

32) A gyülekezetek 200 Chisena nyelvű Bibliát kaptak, és a 20 új teológiai hallgató portugál nyelvű magyarázatos Bibliát kapott.

33) Az egyik ifjúsági vezető fából készített úrvacsorai edényeket ajándékozott a végzős hallgatóknak.

34) És 2015 augusztus 9-én elérkezett a várva-várt nap! Az embereket tíz gyülekezetből teherautók szállították a diplomaosztó – felszentelési – beiktatási istentiszteletre.

35) Az ünnepi menet: az élen az egyik végzős lelkész hozza a keresztet, majd következnek a vendégek, a végzős hallgatók, és a gyülekezetek. A falu főutcáján megtett 30 perces vonulás után megérkeztünk az istentisztelet színhelyére.

36) Sokan csatlakoztak hozzánk.

37) Az istentiszteleten mintegy 1,000 ember vett részt.

38) A 8 végzős hallgató az istentisztelet kezdete előtt

39) A diplomaosztó ünnepélyes pillanatai

40) És a felszentelés

41) a legfontosabb dolog: a Biblia

42) Lassan végetér a 2,5 órás istentisztelet

43) Az új TEP csoprt 20 tagja a házigazda szerepét töltötte be, sürgölődtek, szerveztek, rendeztek mindent, igazgatták az embereket, és misszió kiadványokat osztottak.

44) A 8, újonnan felszentelt lelkész.

45) – Senki nem ment haza éhesen aznap! Az ünnepi ebédhez valók: 1 db tehén, 10 kecske, 1 disznó, 10 zsák, egyenként 25 kg-os rizs – vagyis 250 kg rizs, rengeteg krumpli, hagyma és paradicsom, fűszerek és egyebek…. Tányért, dobozkát, vagy más evőalkalmatosságot mindenki otthonról hozott magával. Bizony már leszállt az este, mire mindenki nagy boldogan hazatért.

46) *„mert nem tehetjük meg, hogy ne mondjuk el azt, amit láttunk és hallottunk.” – Apostolok cselekedetei 4:20. „Az Úr pedig napról napra növelte a gyülekezetet az üdvözülőkkel.” Ap.csel. 2:47*

47) Minden Mozambikba tett utazásom izgalmasabb, mint az előző volt!

48) Ahol Isten lelke munkálkodik, ott a növekedés nem áll meg! Tavaly augusztusban, amikor a 8 lelkészt felszenteltük és beiktattuk, 10 gyülekezet volt, mára ez a szám 33-ra növekedett!!!

49) Legutóbb múlt hónapban, 2016 júniusában jártam Mozambikban, akkor 14 faluba jutottunk el, de számos más gyülekezetből is eljöttek, hogy találkozzanak velünk. Összesen több, mint 2,500 ember jött el, hogy dicsérje Istent és hallja az Igét.

50) Beirában meglátogattuk az új Lutheránus közösséget. Mivel hatalmas aszály pusztít, az emberek képtelenek megtermelni ennivalójukat, és vidékről a nagyvárosokba költöznek, hogy szerencsét próbáljanak, munkát keressenek. Minden héten összegyülekeznek egyikük házánál, ott énekelnek, imádkoznak, olvassák Isten Igéjét. Nagy szükségük lenne egy helyre, ahol összejöhetnek, és létszámban gyarapodhatnak. Az a kérésük, hogy az egyik felszentelt lelkész költözzön Beirába, és kezdjen missziói szolgálatba. Ez egy jó lehetőség lehet arra, hogy az egyház a nagyvárosokban is jelen legyen.

51) Júniusban, mikor kint jártam, biztonsági okok miatt Beirából Senába vonattal mentünk. Ez egy 11 órás út volt, egy zsúfolt kocsiban.

52) Este 11-kor érkeztünk, de a lelkészek a senai állomáson fogadtak minket, az evangélikus vendégházban pedig mind a 20 új hallgató ébren várt ránk, hogy zengő énekkel köszönthessenek. Erőnkből már csak egy hála imára és kedves kézfogásokra futotta.

53) Másnap kezdődött a tanfolyam. Tavaly 20 új hallgatót vettünk fel, közben azonban többen jelentkeztek, így már 30-an vannak, gyakorlatilag minden gyülekezetet képviselve.

54) Most egy új, Chisena nyelvű csoport szerveződik, melybe mintegy 40 hallgatóra számítunk. Mivel nem mindenki beszél portugálul, így az a tervünk, hogy gyülekezeti munkatársaaknak képezzük ki őket. A tanítást a felszentelt lelkészek végzik majd.

55) A 8 helyi lelkész elvitte a Brazíliából és az USA-ból érkezett vendégeket, hogy meglátogassanak néhány gyülekezetet.

56) 14 gyülekezetbe jutottunk el, de általában a környező gyülekezetekből is odajöttek az emberek.

57) Vasárnap 380-an vettek részt az istentiszteleten

58)135-en úrvacsoráztak,

59) és 59 felnőttet és gyermeket kereszteltünk meg.

60) A legtöbb gyülekezetben egy fa alatt tartják az istentiszteletet, mert nincs semmiféle épületük.

*61) Gyülekezeti látogatásaink célja az volt, hogy bemutatkozzunk az embereknek, bíztassuk, bátorítsuk őket, eligazítást nyújtsunk nekik, és hirdessük közöttük az Evangéliumot.*

*62) Minden résztvevő figyelmesen hallgatta a megváltásról szóló örömhírt.*

*63) Nem akadt olyan gyülekezet, ahol köszönetüket és szeretetüket ne akarták volna kifejezni kézzel fogható módon is. Így történt, hogy a hét folyamán 18 csirkét, két kecskét és 10 galambot kaptunk ajándékba.*

Végül néhány képet szeretnék mutatni, amelyeket egy fiatal fényképész hölgy készített, aki első alkalommal utazott ki Mozambikba a misszionáriusokkal. Ez azért jelent sokat, mert külsősként megfogalmazott gondolatai elfogulatlanok.

64) Az evangélikus egyház bámulatos terjedését látva az embernek önkéntelenül is az őskeresztyén gyülekezetek jutnak eszébe, akikről az Újszövetségben olvashatunk.

65) Ha leülsz a csendes afrikai estében és az Apostolok Cselekedeteit olvasgatod, el sem hiszed, hogy azok a történetek nem a jelenről íródtak.

66) Az elmúlt év folyamán, Mozambik ezen kis területén 21 új gyülekezet alakult, mindegyik népes taglétszámmal, s ezt a magot 8 lelkész vetette el. A helyi emberek annyira éhezik, és szomjazzák az Evangéliumot, hogy alig hihető dolgok történnek, például:

67) két fiatalember valahol véletlenül bekerült egy újonnan alakult evangélikus gyülekezetbe. Utána héten 40 km-t bicikliztek a rekkenő hőségben, kizárólag azért, hogy a gyülekezet lelkészét is megismerhessék.

68) 21 férfi, nő és gyermek 14 órát gyalogolt azért, hogy találkozzon a vendég lelkészekkel és misszionáriusokkal

69) a távoli gyülekezetekből érkezőket szállító egyik teherautó sofőr maga is részt vett a szentelési istentiszteleten. Annyira megérintette őt, és olyan hatást gyakorolt rá, hogy alig várta, hogy visszamenjen saját falujába, és ott gyülekezetet alapíthasson.

70) Küldetésünk végén elköszöntünk a helyi emberektől, és visszavonatoztunk Beirába, majd mindenki hazatért otthonába telve Isten áldásával, megújulva, örömmel és hálával csordultig telt szívvel.

71) „Hatalmas dolgot tett velünk az ÚR, ezért örvendezünk.” (Zsoltárok 126.3)

Istené a dicsőség!